नेशनल मेडिकल कमीशन विधेयक में संशोधन करने का केंद्रीय कैबिनेट का फैसला संपूर्ण रूप से इंडियन मेडिकल एसोसिएशन के नेतृत्व में समस्त चिकित्सा जगत के असाधारण अथक प्रयासों और एकजुटता का परिणाम है। उन्होंने कहा, ‘डॉक्टरों की महापंचायत ने कैबिनेट को स्वास्थ्य एवं परिवार कल्याण मामलों की संसदीय समिति की सिफारिशें मानने और इसमें सुधार करते हुए संशोधित नया एनएमसी विधेयक लाने के लिए बाध्य किया है। सरकार से बातचीत के जरिये बाकी बची मांगें मनवाने, राजनीतिक लामबंदी मजबूत करने तथा अपने संघर्ष को जारी रखने के लिए संशोधित एनएमसी विधेयक का विस्तृत अध्ययन करने के बाद ही आगे की रणनीति तय की जाएगी। हम चिकित्सा जगत और समाज के कल्याण के लिए अपनी अधिकतम मांगे मनवाने की खातिर हर कदम पर अपना दबाव बनाए रखेंगे।’